將歸葉先寄明復季常
作者：黄庭堅
朝代：宋

paragraphs: 初日照屋山，好鳥哢簷角。
卷簾吏却掃，齋舍寒蕭索。
呼兒篘春醪，期與夫子酌。
簡書驅我出，衝雪凍兩脚。
莫行星輝輝，曉起雞喔喔。
青煙過空村，商旅無遠橐。
豈不欲少留，王事苦敦薄。
平生白眼人，今日折腰諾。
可憐五斗米，奪我一溪樂。
公等何逍遙，睥睨寄講學。
談犀振清風，棋局落秋雹。
雲陰愁濛鴻，山路險犖确。
慎無告歸軒，使我數日惡。
羸驂逆歸心，旋濘蹶霜濼。
悲嘶惜鄣泥，短箠冷難捉。
南征喜氣動，迎面蛛絲落。
買網鱠金橙，歸償炊黍約。